Gedig: Verlange in ŉ voorwintermôreArgieffoto (Foto: Pixabay) Quintin du Plooy (Ou Ierse gesegde: “To sing a song without sadness is to love a woman who has no beauty”) Vanoggend het ek aan jou gedink moontlik oor die veepaadjie wat teen die kop op hinkepink óm Karoo-kiepersolle wat beur en tussen rotse uitskeur, dalk oor die aalwyne wat swanger wag op Junie se rooi assegaaieprag, dalk oor die voorwinterson se oogknip, lui, trapsuutjietraag, deur breuke in die koppe se wolkekraag, of oor die opgeskote waterstroom se sagte hakkelgang oor tydverstompte ysterklip, wat in borrels en sproeireën die lug in wip, in klank en kleur protesteer teen die seer van die val oor die laagwaterbrug. dalk die flikkerkaats van één druppel dou wat die sonligflitse teëpraat, kordaat, met die blink van gepoleerde agaat, waar dit in die vetbed van ŉ rotsroos lê. En vanaand weet ek weer, my Lief, Hartevrou, in alles om my sien ek jou. *Quintin du Plooy se digbundel Horisonne word uitgegee deur Marleo Publiseerders. Die bundel kos R130 (posgeld uitgesluit) Stuur ‘n e-pos aan [email protected] om die bundel te koop.